Stéphane Fiset

**Stéphane Fiset** (* 17. jún 1970, Montreal, Quebec, Kanada) je kanadský bývalý profesionálny hokejový brankár, ktorý sa preslávil najmä pôsobením v kluboch Quebec Nordiques a Los Angeles Kings v National Hockey League. V roku 1996 získal s tímom Colorado Avalanche Stanleyho pohár.

## Kariéra
Stéphane Fiset mal silnú juniorskú kariéru, keď sa stal najlepším brankárom QMJHL (*Jacques Plante Trophy)* a CHL, získal ocenenie pre najväčšiu osobnosť sezóny v QMJHL (*Paul Dumont Trophy)* a bol vyhlásený za najlepší brankársky prospekt quebeckej dorastovej súťaže QMAAA. Výrazne sa zapísal aj v medzinárdonom hokeji, keď v roku 1990 získal s Kanadou zlato na Majstrovstvách sveta hráčov do 20 rokov a bol vyhlásený za najlepšieho brankára turnaju. 

Do NHL bol draftovaný v roku 1988 v 2. kole (24. celkovo) tímom Quebec Nordiques. Prvé roky profesionálnej kariéry trávil najmä v AHL, ale postupne si získal pozíciu náhradníka v prvom tíme Nordiques. V bránkovisku pomáham napr. Jocelynovi Thibaultovi, Ronovi Hextallovi, či Ronovi Tugnuttovi. 

V roku 1994 reprezentoval Kanadu na seniorských  Majstrovstvách sveta, kde získal zlatú medailu. 

Nordiques sa v lete 1995 presťahovali do Denveru a od sezóny 1995/1996 nastupujú ako tím Colorado Avalanche. Fiset za Avalanche odohral už iba jednu sezónu, ale bol svedkom výmeny tehdajšej brankárskej jednotky tímu - Jocelyna Thibaulta do Montreal Canadiens za hviezdneho brankára Patricka Roya. Roy s Fisetom vytvorili funkčný brankársky tandem a s tímom získali Stanleyho pohár.

V júni 1996 bol Fiset spolu s výberom v 1. kole vymenený do tímu Los Angeles Kings za ľavého krídelníka Erica Lacroixa a taktiež za prvokolový draftový výber. V Los Angeles Fiset pôsobil v pozícii prvého brankára a zažil niekoľko úspešných sezón. V sezóne 2000/2001 utrpel viaceré ťažké zranenia ľavého kolena a odchytal iba 7 zápasov. Keďže jeho pokračovanie v kariére bolo otázne a ročník 2001/2002 trávil v AHL, na jar 2002 bol z Los Angeles vymenený do rodného Montrealu Canadiens. Odchytal už však iba tri zápasy a predčasne ukončil profesionálnu kariéru.

V NHL odchytal 390 zápasov, z ktorých vyhral 164, udržal si 3,07 priemer inkasovaných gólov na zápas a 89,9% úspešnosť zákrokov. 

## Trénerská kariéra
V rokoch 2016-2024 sa Fiset venoval trénovaniu v tíme Thetford Mines Filons v nižšej quebeckej súťaži QCHL. Pôsobil striedavo na pozícia asistenta trénera a trénera brankárov.

## Osobný život
Napriek tomu, že sa od detstva hokeju venoval, pôvodne ho nemal veľmi rád. Priznal, že hokej nikdy nepozeral v televízii a nikdy sa ako dieťa/mladík nebol pozrieť na domáci zápas Montrealu Canadiens. 

## Masky
Mnohé z masiek, ktoré Fiset nosil sú považované za ikonické. Slávna je napríklad maska, ktorú nosil v drese Quebecu Nordiques, na ktorej boli vyobrazené tehly z iglu (ktoré Nordiques mali v logu), alebo maska, ktorú nosil v Los Angeles Kings, kde bol vyobrazený Tutanchamón. 

## Štatistiky

## Referencie

Kategória:Kanadskí hokejisti
Kategória:Kanadskí hokejoví brankári
Kategória:Brankári Los Angeles Kings
Kategória:Brankári Colorado Avalanche
Kategória:Brankári Quebec Nordiques
Kategória:Brankári Montreal Canadiens
Kategória:Hokejisti draftovaní klubom Quebec Nordiques
Kategória:Víťazi Stanleyho pohára
Kategória:Účastníci MS v hokeji 1994
Kategória:Osobnosti z Montrealu